Vičinav man Ján Jony.
Me som Michalovcatar.
Miro uľardo foros hino Strážske.
Aľe akanakes som Michalovcate,
kaj kerav le cikne čhavenca.
Me som muzikakero sikhado.
Kamav odoj te avriľikerel amare terne lavutaren.
The zarodkerav mange la muzikaha calo miro dživipen.
Miri fameľija sas calo ajsi lavutariko.
Ko bašavišagos pre lavuta man ľigenďa miro dad.
Mindig len šunavas, kana somas cikno, oda mange ľikerav goďate.
Andal mire pandž beršende, sar bašavelas pre lavuta
the mange oda but pačisaľolas.
The jekhe ďiveste mange o dad anďa ajse cikne lavutarica
the zachudňa man te sikhavel pre ola lavuta
the akorestar mange oda imar ačhiľa.
Ole vachtestar man zachudav ola muzikaha
the la muzikaha dživav calo dživipen.
Me sikhľiľom Čechende pro slugaďiko konzervatorijum
the nasigeder prekal sikhľariben geľom dureder Kašate,
aľe akor imar somas andre Posadkovo muzika Kašate,
akor sar somas slugaďiko lavutaris.
The paľis nasigeder somas Požoňate.
Andre Posadkovo muzika Požoňate,
kaj bašavas avresave themutne šeralende.
Ajso angluno sas o prezidentos.
The avka hoj samas slugaďiko prezidentoskeri muzika vaš Slovakijakeri republikate.
Predžidžiľom oda le Kovačoha, Schusteroha the Gašparovičoha.
Ole trine mek zadžidžiľom.
Kana kerenas, sas prezidenta.
Ľikerav goďate, sar o raj Schuster avľa ke amende the avľa amen te salutinel.
The sas but rado the amen ašarelas.
The oda sas ajso šukar zgeľipen.
The o raj Gašparovič, jov peske kamelas te phurdel andre trubka.
Avka peske ľikarav goďate, hoj leske mire kolegi dine e trubka
the jov peske ola daskeci hangi the phurdľa.
The zorales hoj odoj sas lačho sphandľipen la muzikaha.
Sas amen odoj, bizo, buter Roma.
Resľom man odoj pal školakero agorisaľipnaste.
Jekhsigeder avľom Kašate ke Posadkovo muzikate Kašate,
kaj bašavas pre bari truba.
The paľis, kana ačhile avresave čerišaga vaš reorganizacijate andro slugaďipen,
the akor varesave odgele civiľoste the varesave ačhile dureder.
Akor, kana somas mek terno, prethode man andre Požoňa.
Andre odi slugaďiko muzika.
The odoj man zgeľom buterutnenca
ajse varesave politikakere šeralenca.
Agorutnones, ľikerav goďate, kana odoj somas, oda sas G. Bush.
Jekh berš bašavas, gindinav, mek le Bušoske, Putinoske the le papežiske.
Ján Pavol II., kana sas Kašate, the leske bašavas pre omša.
Oda mek sas Posadkovo muzika Kašate.
Odoj pro leťiskoste.
The paľis Požoňate, kana sas ajso phureder, nasvaleder.
Me bašavas pre bari trubate,
bo andre slugaďiko kapeli hine buterutne la phurdľipnaskere inštrumenti.
The odoj sikhľiľom bašaviben pre bari truba pre školate.
Aľe čhavorikanestar, kana sar leperďom, bašavas pre lavuta.
The pľis nasigeder, kana dromarďom pal fameľijate Michalovcate,
the odgeľom andal slugaďipneste the musaj te avel pale ko lavuta,
bo ola phurdľipnaskere inštrumenti pes but na presikhavenas.
Na sas avka oprethode.
Nevisaľiľom akor o lavuta the zachudňom te bašavel
le avresave kapelenca the muzikenca.
Čerinas vašoda e bari truba, lavuta
the pro jekh koncertoste bašavas the pre basgitara the bugova.
Bizo, o klaviris hino ajso štandartos,
so peske gindinav, hoj bi sako lavutaris majinelas pre leste te bašavel.
Zachudňom andre Manušikaňi muzika Cifra,
savi bašavelas le folkloriko suboriste Jurošík.
O direktoris ole suboristar, vaj šeralo, kana šaj avka phenav,
the les sas odi škola, kaj avriľikerelas ole kheľutnen.
Arakhľa man the sthoďa mange o than,
mi odoj zathovav varesavo oda muzikakero odboris.
The te sikhavel cikne čhaven te bašavel,
save paľis šaj chasňaras andr´oda folkloriko suboris.
The oda lačhes dopeľa.
Akanutnones šeraľuvav Manušikaňi muzika Jurošík,
kaj som sar primašis.
The mire jekhelavutara hine the profesijonala, sikhade,
aľe the o sikhľuvne, saven amenge korkore avriľikerďam.
Oda hiňi gadžikaňi kapela.
Oda hino folkloris, savo but kamav.
The čhavorikanestar imar avľom pašeder ole folkloriha.
The dureder man olestar avka zachudav calo dživipen.
Amen but kamľaras le mire šeraleha
te sthovel, te rodkerel o giľa, te jekhetaňarel pes.
Kana hoj jov hino choreografos, sikhavel kheľiben.
The me akor thovav te sthovel ke oleste kheľibnaste varesavi muzika.
So pes mange diňa te sthovel vajkeci
ajse programi, saven sas dochudno moldaipen.
Oda hiňi ajsi buťi, savi amen sajekh ispidel dureder.
Ispidel amen dureder, mi rodkeras oda manušiko folkloris,
ola amare tradiciji.
The so pes čalavel ada regijonostar, buterutnes oda hin odoj, kaj sam khere.
The oda hino Teluno Zemplinos, bijo Michalovcate.
Gindinav pal peste, hoj odoj hine but šukar giľa.
Ajso zoralo ritmusos.
But šukare halgato giľa.
Ajso but pherasuno, ajso avresavo.
Sajekh, kana kijathoven le aver regijonenca,
akor gindinav, hoj amaro Zemplinos hin so te sikhavel.
Ole folkloriko suboriha amen phirďam, del pes te phenel, pal but lumate.
So mange jekhbuter ačhiľa goďate, the pre soste jekhbuter leperav,
oda sas andro turkiko Istanbulos, festivalos Büyükçekmece
savo hino jekhbareder festivalos pre lumate.
Sas odoj 27 thema andal calo lumate.
Oda sas profesijonaliko subora.
The amenge odoj mištes dopeľa jekh ačhiben.
Amen odoj calo festivalos khelďam avri.
Oda sas baro suksesis.
The ajso zoraľipen the duripen amendar odoj,
hoj oda, so keras, keras talam mištes.
Bo oda sas vareso jekhbareder.
Bazutňipnestar oleste paľis avle avresave deňipena.
Gindinav, hoj nekhdureder samas Brazilijate.
the odoj sas ajso festivalos, but baro, lumakero,
kaj the odoj amenge dine ťimin.
Chudňam porotakeri ťimin.
The leperďom ola jekhdureder thema.
Aľe prekal Europate, gindinav, phirkerďam imar pal calo Europate.
But rado leperav pro festivala Poľcikate.
But lačhi pasija, but lačhe teatrika, but lačhe manuša.
The but rado odoj phiras, Poľcikate,
bo gindinav, hoj amen hin vareso ajso jekhetano, the prekal ole giľende.
The prekal ajso šuňibnaste vaš ada folkloriste.
The gindinav, hoj e Poľcika hino ke amende jekhpašeder.
Brazilijate lenas amaro folkloris but lačhes.
Prekal ada festivaloste amen sas vajkeci presikhavibena andre varesave školi pedal čhavende.
So peske amenca paľis rado the khelenas.
the avka mange gindinav, hoj oda lenas ke peste but lačhes.
Oda sas pedal lende ajso zvičiňiben.
Vašoda hoj oda dromaripen hino avka but dur
the oda ľuftos, so odoj sas.
Činoro amen sas pharipena pes te te adaptisarel, aklimatizinel.
The oda vachtoskero čalaviben odoj kerelas ajse pharipena.
Aľe but lačhes.
Amen samas andro jekh foros,
kaj oda foros ačhiľa bazutňipnestar vaš avibnaskeren.
Bazutňipen ole forostar sthovenas o avibnarde.
The na sas oda ajso kherutňipnaskero, hoj originalnones ola Brazilikane.
Aľe zgeľam odoj the Poľaken, so amenca kamenas te vakerel.
The phirkerenas rado pre amare presikhavibena.
The oda sas ajso but šukar.
Pal romaňi muzikate the muzikakeri tradicijate.
kaj mire strične phrala pheňa the pheňa le pheňenca
hine Roma the hin len but pašes ke adi romaňi muzika,
the lengere čhave, the jon khere giľaven ola romane giľa.
Giľaven penge ola neveder, ola moderneder.
Aľe sajekh pen visarena ke ole phure, tradikane giľende,
save penge mek amare dada le dajenca giľavenas.
Pro avresave mulatišaga vaj ajse fameľijakere zgeľipena.
Ola giľa amen jon sikhade.
The gindinav, hoj mištes amenge len iľam goďate,
bo dži adaďivesutnones amenge ola giľa giľavas.
Adaj pes sikhavel, hoj paš amaro čhavorikaňiben
odi romaňi giľi ačhol mindig the anel pes dureder...
So oda but šukares the but lačhes.
Bo akanutňipneste, miri duma hiňi ajsi,
hoj ola romane giľa pes imar avka na giľaven, sar varekana.
Aven the ačhon neveder giľa.
The gindinav mange, hoj oda bi pes majinelas čineder te visarel.
Amen, sar romano etnikos, bi majinelas te avel peskere giľa,
save pen bi na majinenas te bisterel.
Odi romaňi muzika sikhavel bazutňipen vaš amari romaňi kultura.
The ola tradikane romane giľa, kana oda avka kijathovav,
sar rodkeras zemplikane giľa,
džas the thovas amen odi jekhphureder giľi te irinel,
gindinav, oj oda bi majinelas te avel the andre odi romaňi muzika.
Bizo, hoj ola phure irišaga the giľa hin but.
Kampel len dureder te buchľarel.
The paľikerdones oleste, hoj oda lekhavaha,
the paľis oda šaj das dureder the peskere čhavorenge.
The nane oda ajso...
Ola neve giľa, oda hin but lačhes,
hoj džanas te sthovel vareso nevo.
Aľe na majinahas bi te bisterel pre ola phure.
Thovav man mire šuňibena te presikhavel prekal ola lavutende.
The dojekh giľi bizo andre mande vareso oprethovel.
The oda man thovav te del avri.
Sar oda leperas, mire strična phralen hin čhave.
The lenca vareso probaľinas.
The miro phral the strična phrala hine lavutara.
The amen jekhetanes bašavas varesavo vachteste.
The ko Cinende me resľom avka,
hoj e Martinka, e primaška, musaj te oddžal pre dajakero ačhaviben,
bo latar uľarďa cikno Peťkus.
The vičinďa man o Štefan,
či bi na kamľomas te avel te zaterďol kapelate,
bo akor me na bašavas ňikoha, the avka pes oda sphandľa.
The me akor geľom te zaterďol vaš Martinkate.
Tumen dikhen averipena andre slovačiko the romaňi manušikaňi muzikate?
Hine odoj averipena.
Andre gadžikaňi kapela hine sthode pravidli.
Či prekal harmonijate, či prekal šuňibnaste, dinamikate.
The andr´oda charakteris, kana bašavas ko priklados varesavi giľi.
Kana sar andre romaňi kapela
odoj hin buter ajso lokeder, vaj sar oda majinav te phenel.
Odoj pes dži ajse thovibena na sthovkeren.
Oda hino ajso biphandľipnardo bašaviben
sar le gadžikane lavutarenca.
Me bašavas le butere phure romane lavutarenca,
save sas but lačhe, but lačhe lavutara.
Phenav ko priklados, prekal oleste, hoj na prindžarenas o noti
korkore talam na džanenas, save phare akordi bašaven.
Na džanenas oda aňi te navľarel.
The adaj dikhav oda averipen paš ole lavutaren, savenca bašavav.
Leperav mire kolegos, hormanikaris, he savo hino sikhado.
The jov oda džanel te navľarel.
The bazutnones džanel, so bašavel.
The andre oleste dikhav oda averipen.
Kana sar andre romane kapeli pen ľidžan dureder ča peskere,
sar phenďom, šuňibnenca, kanenca.
Sar, kaj, so, sar te del oda hangos vaj akordos.
Kana sar paš gadžikaňi kapela oda hin avka iľindones,
aľe odoj, kana prindžaren harmonija the teorija,
the džanen oda bašaviben te adaptisarel imar ča bazutnones prekal oda šuňibnaste.
Oda avresar, kana prindžaren odi muzika the prindžaren the la teorija,
kaj tumen zorales o zakoni na mukhena.
The oda avresar, kana tumen bašaven andre romaňi kapela
the na prindžaren odi teorija, akordengero čalaviben, vaj hangen.
Avka hin oda ajso lokeder.
Miro kamaduno romano primašis hino Rinaldo Oláh,
kas akhalinas mire čhavorikanestar.
But rado peske leskere giľa the phure giľa šunav.
The bizo the Ján Berky-Mrenica
Hiňi pedal mande ajsi ikona, so čalavel le primašiste Slovakijate.